Document ID: 32010R0768
Publication Date: 2010-08-26

Title and Content:
UREDBA SVETA (EU) št. 768/2010
z dne 26. avgusta 2010
o določitvi ponderjev, ki se uporabljajo od 1. julija 2009 za osebne prejemke uradnikov, začasnih uslužbencev in pogodbenih uslužbencev Evropske unije, ki delajo v tretji državi
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 336 Pogodbe,
ob upoštevanju Kadrovskih predpisov za uradnike in Pogojev za zaposlitev drugih uslužbencev Evropskih skupnosti, določenih z Uredbo Sveta (EGS, Euratom, ESPJ) št. 259/68 (1), in zlasti prvega odstavka člena 13 Priloge X k tej uredbi,
ob upoštevanju predloga Evropske komisije,
ob upoštevanju naslednjega:
(1)
Treba je upoštevati spremembe življenjskih stroškov v državah zunaj Unije in zato določiti ponderje, ki se od 1. julija 2009 uporabljajo za osebne prejemke uradnikov, začasnih uslužbencev in pogodbenih uslužbencev Unije, napotenih v tretje države, ki se izplačajo v valuti njihove države zaposlitve.
(2)
Ponderji, ki so se uporabili za plačilo na podlagi Uredbe Sveta (ES) št. 613/2009 (2), imajo lahko za posledico pozitivne ali negativne prilagoditve osebnih prejemkov z veljavnostjo za nazaj.
(3)
Predvideti bi bilo treba naknadno doplačilo, če se zaradi novih ponderjev osebni prejemki zvišajo.
(4)
Treba bi bilo določiti povračilo preveč izplačanih zneskov za obdobje od 1. julija 2009 do začetka veljavnosti te uredbe, če se zaradi novih ponderjev osebni prejemki znižajo.
(5)
Določiti bi bilo treba, da je to povračilo možno za obdobje največ šest mesecev pred datumom začetka veljavnosti te uredbe in da se lahko njegovi učinki razporedijo na obdobje največ dvanajst mesecev od tega datuma, podobno kot je predvideno za ponderje, ki se uporabljajo znotraj Unije za osebne prejemke in pokojnine uradnikov ter drugih uslužbencev Unije -
SPREJEL NASLEDNJO UREDBO:
Člen 1
Ponderji, ki se od 1. julija 2009 uporabljajo za osebne prejemke uradnikov, začasnih uslužbencev in pogodbenih uslužbencev Unije, ki so napoteni v tretje države, izplačane v valuti države zaposlitve, so navedeni v Prilogi.
Menjalni tečaji, ki se uporabljajo za izračun teh osebnih prejemkov, so določeni v skladu z izvedbenimi pravili Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), in ustrezajo 1. juliju 2009.
Člen 2
1. Institucije izvedejo retroaktivna plačila, če se osebni prejemki zvišajo zaradi ponderjev, prikazanih v Prilogi.
2. Institucije izvedejo za obdobje med 1. julijem 2009 in 31. avgustom 2010 negativne retroaktivne uskladitve osebnih prejemkov, če se osebni prejemki znižajo zaradi ponderjev, prikazanih v Prilogi.
Retroaktivne prilagoditve, ki pomenijo vračilo preveč izplačanih zneskov, so možne za obdobje največ šest mesecev pred 31. avgustom 2010. Povračilo se lahko razporedi na obdobje največ dvanajst mesecev od tega datuma.
Člen 3
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. avgusta 2010

Classification:
Level 1 Topics: 100148
100143
100142
100153
100144
Level 2 Topics: 100199
100171
100169
100235
100174
Level 3 Topics: 3489
2491
5130
3273
2166
2486
All Topics: 1026
1048
2300
3273
4271
4390
5130
5251